L-argument dwar iċ-ċirkwit tal-tlielaq tal-karozzi qiegħed jiġi mpoġġi ħażin. Uħud qed jgħidu li dan iċ-ċirkwit m'għandux jitqiegħed f'ODZ. Dan hu argument li min qed jagħmlu m'jafx x'inhu jgħid. Għax l-ebda ċirkwit tat-tlielaq tal-karozzi ma jsir ġo żona ta' żvilupp. Jiena nħares lejn il-materja b'mod ħafna differenti. Nistaqsi: Għandna biżżejjed art għal din l-attività? Nafu li din l-attività tirrikjedi kwantità kbira ta' art? Tkun fejn tkun l-art ser toħloq xi forma ta' impatt. Tista' teffettwa raba' li qed jintuża jew kien jintuża għall-agrikultura. Tista' minflok teffettwa xagħri u allura l-impatt ikun iżjed wieħed fuq riżorsi naturali u bijodiversità. Dan apparti wirt storiku jew arkejoloġiku li jiddependi minn fejn tkun l-art. Jekk min-naħa l-oħra l-proposta tkun viċin wisq l-abitat (kemm jekk ODZ kif ukoll, agħar jekk ġoż-żona ta' l-iżvilupp) l-impatti fuq ir-residenti ser ikunu ta' natura sostanzjali. Hemm l-impatti kkawżati mill-istorbju kif ukoll mit-tniġġiż tal-arja bħala riżultat tal-użu ta' kwantità kbira ta' fuel fit-tlielaq. L-istorbju ma jeffettwax biss lill-bniedem. Jeffettwa ukoll lin-natura. Jeffettwa ukoll l-annimali fl-irziezet. Hemm diversi regoli u liġijiet dwar dan li jirrestrinġu ċerta attività bħalma hi dik tat-tlielaq tal-karozzi. Jiġifieri taqta' fejn taqta' joħroġ id-demm. L-art li ser tkun meħtieġa hi waħda sostanzjali. Qabel l-aħħar elezzjoni d-delettanti tal-isport tat-tlielaq tal-karozzi kienu taw indikazzjonijiet li l-art meħtieġ tista' tkun bejn it-33 tomna u 40 tomna. Mhux kull art li tista' tkun magħżula ser ikollha l-istess impatt. Irridu nistennew u naraw għax tkun liema tkun l-art li ser tintagħżel ser toħloq problema. Peró din bil-fors ser tkun ODZ – barra miż-żona tal-iżvilupp! Għax ma tista' tkun imkien iktar. Meta nisma' proposti bħal din dwar iċ-ċirkwit tat-tlielaq tal-karozzi huwa ċar li uħud donnhom għad ma jridux jaċettaw iċ-ċokon tal-pajjiż. Minħabba dan iċ-ċokon attività bħat-tlielaq tal-karozzi fl-opinjoni tiegħi ma jagħmlux sens.